# A. W. PINK: HASZNOT NYERNI AZ IGÉBŐL

**Hogyan válhat hasznunkra bibliaolvasásunk s igetanulmányozásunk?**

**Előszó**

A.W.Pink irodalmi munkássága a 20. század első felének egyik kevésbé figyelemre méltatott nagy jelentőségű tényezője volt. 1921-ben elkezdett egy folyóiratot havonként kiadni Studies in Scriptures (Szentírásbeli tanulmányok) címen, melyet szinte teljesen saját írásaiból tartott fenn harminc éven át. Abban az időszakban olvasóinak száma valószínűleg sohasem emelkedett ezernél feljebb. Ám ez nem tántorította vissza őt. Meg volt győződve, hogy ismeri azokat a hiányosságokat, melyek az eluralkodó lelki gyöngeséghez vezettek, s önmagát fenntartás nélkül azok százainak szolgálatára szentelte, akik szomjúhozó szívvel olvasták folyóiratát szerte a világon. Célja az volt, hogy a keresztyéneknek olyan bibliai tanítást adjon, mely tiszta fejet és szent életet, imádkozást és kegyességet eredményezzen; s noha az olvasók köre eléggé szűk volt, de kiváló ismertetőjelként egy általános, komoly elkötelezettség jellemezte őket a történelmi igaz keresztyénség iránt.

Pink 1952-ben bekövetkezett halála óta, - s pontosabban, mióta szélesebb körű érdeklődés támadt azon igazságok iránt, melyeket ő oly hűségesen fenntartott, - írásai sokkal általánosabban ismertek és értékeltek lettek. Az igemagyarázatoknak és hitmélyítő írásoknak nagy része, mely eredetileg sorozatban, az általa kiadott folyóiratban jelent meg, a közelmúltban ki lett nyomtatva az Atlanti óceán mindkét oldalán.

## 1. A Szentírás és a bűn

Komoly okunk van azt hinni, hogy a legtöbb bibliaolvasás és tanulmányozás az utóbbi jó néhány évben semmilyen lelki, vagy szellemi hasznot nem eredményezett azoknál, akik azzal foglalkoztak. Sőt, tovább megyünk: nagyon félő, hogy sok esetben az Igével való foglalkozás inkább átoknak bizonyult, mintsem áldásnak. Ez kemény beszédnek tűnhet, s tudatában vagyunk ennek, mégis nem durvább, mint amilyent maga a szóban forgó kérdés megkövetel. Az isteni ajándékokat lehet helytelenül használni, és Isten jótéteményeivel vissza lehet élni. Hogy ez érvényes a fent említett dologra nézve, kitűnik azokból a gyümölcsökből, melyeket termett. A természeti ember is megteheti, (és gyakran meg is teszi), hogy a Szentírás tanulmányozására adja magát ugyanazzal a lelkesedéssel és kedvvel, mint ahogy más tudományágak iránt is érdeklődik. Ahol ez az eset áll fenn, ott az ilyen embernek ismeret-készlete növekszik, de úgyszintén büszkesége is. Egy érdekfeszítő kísérletek végzésével foglalkozó kémikushoz hasonlóan, az intellektuális íráskutató is fellelkesülhet, amikor valami felfedezésre jut abban; de ez utóbbinak öröme egy cseppel sem szellemibb természetű, mint az előbbinek. És ismét, miként egy kémikus sikerei általában növelik önteltségét, és azt eredményezik, hogy lenézzen másokat, nálánál tudatlanabbak, így sajnos, ez az eset áll fenn azoknál, akik belemerültek a bibliai számok, jelképek, próféciák s más efféle tárgyak vizsgálódásába.

Isten Igéjét számos indítékkal kézbe lehet venni:

* Vannak akik azért olvassák, hogy kielégítsék irodalmi büszkeségüket. Bizonyos körökben tisztességes és népszerű dologgá vált, hogy általános ismeretet szerezzenek a Biblia tartalmáról, egyszerűen azért, mert az azok felől való tudatlanság az általános műveltség hiányának számít.
* Némelyek azért olvassák, hogy kielégítsék kíváncsisági ösztönüket, miként tesznek sok más jeles könyvvel is.
* Mások szektás büszkeségük kielégítéséért olvassák az Igét. Kötelességüknek tartják, hogy megfelelően képzettek legyenek felekezetüknek sajátos tantételeiben, s így mohón kutatják az Írásból vett bizonyítékokat „a mi tanaink” fenntartására.
* Mások meg azzal a céllal olvassák az Igét, hogy képesek legyenek sikeresen vitatkozni a más nézeten levőkkel. De mindezekben nincs igaz istenismeret, nincs szellemi épülésre való vágyakozás, s ezért nincs benne semmilyen valódi haszon a szellem számára.

Miben áll, akkor, az Igéből származó igazi haszon? A 2Tim 3,16.17 ad egy világos választ kérdésünkre: „*A teljes Írás Istentől ihletett, és hasznos a tanításra, a feddésre, a megjobbításra, az igazságban való nevelésre: hogy tökéletes legyen az Isten embere, minden jó cselekedetre felkészített.”* Figyeld meg, mi az, ami ki van itt felejtve: **A Szentírás nem a mi intellektuális kedvtelésünkért és testies tudálékosságunkért adatott, hanem, hogy felszereljen minket „minden jó cselekedetre”, s ezt azáltal teszi, hogy tanít, int, megjobbít minket**. Hadd erősítsük meg ezt az igazságot más igék segítségével is.

**1. Egy személy lelkileg akkor nyer hasznot az Igéből, mikor ez által meggyőzetik bűnössége felől.** Ez az Igének elsődleges hivatása: hogy felfedje a mi romlottságunkat, feltárja aljasságunkat, hogy tudatára ébresszen vétkességünknek.

Egy ember erkölcsössége lehet kifogás nélkül való, felebarátaival szemben való viselkedése hibátlan, de amikor a Szent Szellem az Igét a szívére és lelkiismeretére alkalmazza, megnyitva bűnei iránt eddig vak szemeit, hogy meglássa Istennel szembeni helyzetét és állapotát, akkor felkiált, „Jaj nekem, elvesztem!” Ilyenképpen van az, hogy minden egyes megváltott lélek eljut Krisztusra való szükségének, ráutaltságának tudatára.   
„*Az egészségeseknek nincs szükségük orvosra, hanem a betegeknek*” (Luk.5,31). De míg a Szent Szellem nem alkalmazza az Igét Isteni erővel, egy egyén sem érzi át hogy ő beteg, halálosan beteg.

Ezt a meggyőzetést, mely megérteti a szívvel azt a rettenetes pusztítást, amit a bűn végzett az emberi természeten, nem kell csupán a megtérést közvetlen követő tapasztalatokra korlátozni. Minden egyes alkalommal, valahányszor Isten megáldja Igéjét szívem számára, azt végzi bennem, hogy átérezzem, milyen messze, nagyon messze távolodtam attól a mércétől, melyet ő elém helyezett, nevezetesen „Szentek legyetek teljes életetekben” (1Pét 1,15).   
Íme itt van az első teszt, melyet alkalmaznom kell: Valahányszor az Igében különböző személyek szomorú bukásairól olvasok, tudatosul-e bennem az, mily nyomorultul hasonlítok hozzájuk? Amint Krisztus tökéletes és áldott életéről olvasok, azt eredményezi-e, hogy felismerjem, mennyire óriási a különbség köztem és közte?

**2. Egy egyén akkor nyer szellemi hasznot igeolvasásából, amikor azt eredményezi benne az Ige, hogy bánkódjék bűnei felett.** A köves-talajhoz hasonlított igehallgatókról az van mondva, hogy „*hallják az Igét, és mindjárt örömmel fogadják; de nincs gyökere bennük...”* (Máté 13,20.21); ámde azokról, kik meggyőzettek Péter prédikálása alatt az van följegyezve, hogy „*szívükben megkeseredtek*” (Csel 2,37). Ez a különbség ma is megvan. Sokan szeretnek hallgatni virágos prédikációkat, vagy előadásokat a „diszpenzációs igazságról” mely bemutatja a szónoki erőket, vagy csillogtatja az előadó intellektuális felkészültségét, de ezek rendszerint semmilyen gyakorlati alkalmazással nem hatnak a lelkiismeretre. Helybenhagyással fogadják, de senki sem aláztatik meg általa Isten előtt, és senki sem lesz általa az Istennel való járás közösségébe vonva. De hadd jöjjön az Úrnak egy hűséges szolgája (ki kegyelmi ajándékait nem hírnévszerzésre használja azok csillogtatásával) és vonatkoztassa a Szentírás tanítását az emberek jellemére, és viselkedésére, kimutatva a szomorú bukást, mely még Isten legjobb szentjeiben is megtalálható! Bár a tömeg megveti is ezt a hírnököt, de akik igazán újjászülettek hálásak lesznek az üzenetért, mely arra készteti őket, hogy sírjanak Isten színe előtt, s így kiáltsanak: „Ó, én nyomorult ember!” Így van ez az Ige csendes olvasásánál is. **Akkor részesülök igazán áldásban általa, amikor a Szent Szellem oly módon alkalmazza azt rám, hogy valósággal látom és átérzem belső romlottságomat.**

Különös Ige található Jeremiás 31,19-ben: „*miután megismertem magamat, combomat vertem; szégyenkezem és pirulok*.”! Testvérem, ismersz-e valamit az efféle tapasztalatból? Létrehoz-e benned az igetanulmányozásod egy megtört szívet, és elvezet-e odáig, hogy megalázd magad Isten előtt? Meggyőz-e téged úgy bűneidről, hogy naponta megtérj az Ő színe előtt? A páska-bárányt keserű füvekkel kellett enni (2Móz 12,8). Így mi is, amikor az Ige által valóban táplálva vagyunk, a Szent Szellem előbb azt keserűvé teszi számunkra, mielőtt édessé válna szánkban. Jegyezd meg a Jelenések 10,9 parancsát: „*Elmentem azért az angyalhoz, ezt mondva néki: Add nékem a könyvecskét. És ezt mondta nékem: Vedd el, és edd meg; és megkeseríti a te gyomrodat, de a te szádban édes lesz, mint a méz.”* Ez mindig a tapasztalati sorrend: előbb a sírás, azután a vigasztalás (Máté 5,4); mielőtt felmagasztaltatnánk, meg kell aláznunk magunkat (1Pét.5,7).

**3. Egy egyén akkor nyer szellemi hasznot az Igéből, amikor az bűnvallásra vezeti őt.** Az Írás hasznos a „feddésre” (2Tim 3,18). És egy becsületes ember kész beismerni hibáit. A testi, újjá nem született emberekről az van mondva, „*Mert minden, aki hamisan cselekszik, gyűlöli a világosságot és nem megy a világosságra, hogy az ő cselekedetei fel ne fedessenek*” (János 3,20). „*Isten légy irgalmas nékem, bűnösnek*!” - ez egy megújult szív kiáltása, és szüntelen késztetve vagyunk az Ige által (Zsolt 119), hogy frissen feltárjuk, és újból elismerjük vétkeinket az Úr előtt. „*Aki elfedezi az ő vétkeit, nem lesz jó dolga, de aki megvallja és elhagyja, irgalmasságot nyer*” (Péld.28,13). Nem lehet szellemi virágzás és gyümölcsözés (Zsolt 1,3) miközben rejtegetjük szívünkben titkos bűneinket; csak amikor önként, szabadon beismerjük azokat Isten előtt, és részletesen vallást teszünk róluk, csakis akkor örvendezhetünk az Ő kegyelmének.

**Nincs valódi békessége a lelkiismeretnek, s nyugalma a szívnek, míg takargatjuk a be nem vallott bűn terhét. A felszabadulás akkor jön, amikor teljesen kiöntjük azt az Úr előtt.** Jól figyeld meg a Dávid tapasztalatát: „*Míg elhallgattam, megavultak csontjaim a napestig való hallgatás miatt. Míg éjjel-nappal rám nehezedett kezed, élet-erőm ellankadt, mintegy a nyár hevében*” (Zsolt.32,3-4). Érthetetlen számodra e jelképes, de erőteljes nyelvezet? Vagy saját lelki történeted megmagyarázza azt? **Sok olyan igevers van a Bibliában, amit semmilyen kommentárral sem lehet igazán megmagyarázni, mert csakis személyes tapasztalattal lehet kielégítően megérteni.** Valóban áldott a közvetlen fejlemény itt: „*Vétkemet bevallottam néked, bűnömet el nem fedeztem. Azt mondtam: bevallom álnokságomat az Úrnak, - és te levetted rólam bűneimnek terhét*” (5.vers)

**4. Egy egyén szellemi haszonban részesül, mikor az Ige mélyebb gyűlöletet hoz létre benne a bűn iránt**. „*Ti, akik szeretitek az Urat, gyűlöljétek a gonoszt*!” (Zsolt.97,10). **Nem szerethetjük Istent anélkül, hogy ne gyűlölnénk azt, amit ő gyűlöl**. Nem csupán kerülnünk kell a gonoszt, s megtagadni az abban való megmaradást, hanem fegyverbe kell szállnunk az ellen, s szívbeli felháborodottsággal kell viseljük magunkat vele szemben. **Az egyik legbizonyosabb teszt, melyet alkalmazni kell az állítólagos megtérésnél, a szív állapota a bűnnel szemben. Ahová a szentség alapelve be lett plántálva, szükségszerűen elundorodik a szellem mind attól, ami szentségtelen**.

Ha bűn iránti gyűlöletünk igazi, úgy csak hálásak lehetünk, amikor az Ige megfedd minket azon bűneink felől, melyeket eddig nem vettünk észre.

Ez volt a Dávid tapasztalata: „*A te határozataidból leszek értelmes; gyűlölöm azért a hamisságnak minden ösvényét*” (Zsolt.119,104). Jól figyeld meg: nem csupán „tartózkodom tőlük”, hanem „gyűlölöm”; nem csupán „néhányat” vagy „sokat”, hanem „a hamisságnak minden ösvényét”; s nem csak minden „nyilvánvaló gonoszságot”, hanem „minden hamis ösvényt”. „*Igaznak tartom azért minden határozataidat*” (Zsolt.119,128). De épp ennek ellenkezője áll fenn a gonoszoknál: „*Hiszen te gyűlölöd a fenyítést, és hátad mögé veted minden rendelésemet*” (Zsolt.50,17). A Péld. 8,13-ban ezt olvassuk: „*Az Úrnak félelme a gonosznak gyűlölése*” és ez a kegyes félelem az ige olvasása által támad: lásd 5Móz.17,18.19! Valóban igazán volt mondva: „**Amíg a bűn nincs gyűlölve, addig nem lehet azt megöldökölni; soha nem fogsz úgy kiáltani ellene, miként a zsidók kiáltottak Krisztus ellen, Feszítsd meg őt!** Feszítsd meg őt!, míg a bűn nem lesz annyira gyűlölt előtted, mint amennyire Ő volt előttük” (Edward Reyner, 1635).

**5. Egy egyén szellemileg akkor részesül haszonban, mikor az Ige azt eredményezi nála, hogy elhagyja a bűnt**. „*Álljon el a hamisságtól minden, aki a Krisztus nevét vallja!*” (2Tim.2,19). Mennél inkább azzal a határozott céllal olvassuk az Igét, hogy felfedezzük, mi kedves, és mi utálatos az Úr előtt, annál inkább ismertté válik számunkra az Ő akarata; és ha szívünk rendben van Istennel, egyre inkább útjaink is összhangba lesznek vele. Így fogunk „*az igazságban járni*” (3Ján.4). A 2Korinthus 6 végén néhány értékes ígéret található azoknak, akik elkülönítik magukat a hitetlenektől. Figyeljük meg e helyen, hogyan alkalmazza a Szent Szellem ez ígéreteket. **Nem azt mondja, „Mivel tehát ilyen ígéreteink vannak, helyezzük magunkat kényelembe, s váljunk általuk önelégültté”**; hanem „*Mivelhogy azért ilyen ígéreteink vannak, szeretteim, tisztítsuk meg magunkat minden testi és lelki tisztátalanságtól*” (2Kor.7,1).

„*Ti már tiszták vagytok ama beszéd által, amelyet szóltam néktek*” (Ján.15,3). Itt van egy másik alapszabály, melynek alapján gyakorta meg kell vizsgálnunk magunkat: Vajon **útjaim tisztulását eredményezi-e Isten Igéjének olvasása és tanulmányozása?** Régtől fogva feltették e kérdést: „*Mi módon őrizheti meg tisztán az ifjú az ő útját?*”, s meg van adva rá az isteni felelet: „*A Te beszédjeidnek megtartása által*”. Igen, **nem egyszerűen annak olvasása, elhívése, memorizálása által, hanem az Igének személyes alkalmazása által**, saját „útjainkra” nézve. Vagyis, azáltal, hogy komolyan vesszük az ilyen figyelmeztetéseket, mint „*Kerüljétek a paráznaságot*!” (1Kor.6,18). „*Kerüljétek a bálványimádást!*” (1Kor.10,14). „*Ezeket kerüld! - a pénz szerelmét, s az utána való sóvárgást”*.(1Tim.6,11). „*Kerüld az ifjúkori kívánságokat*! (1Tim 2,22); hogy ezáltal, a keresztyén a gonosztól való gyakorlati elszakadáshoz jusson el; mert a bűnt nem csak meg kell vallani, hanem el is kell „hagyni” (Péld.28,13).

**6. Egy igét olvasó személy akkor nyer hasznot abból, amikor az Ige által megerősíti magát a bűnnel szemben.** A Szent Írások nem csupán azzal a céllal adattak számunkra, hogy felfedjék a bennünk levő romlottságot, és azt a sok-sok bűnös utat, melyen járva „*szűkölködünk Isten dicsősége nélkül*” (Róma 3,23), hanem hogy úgyszintén arra is szolgáljanak, hogy megmutassák, hogyan nyerhetünk szabadulást a bűnből, hogyan kell őrizkednünk attól, nehogy megsértsük Istent. „*Szívembe rejtettem a te beszédedet, hogy ne vétkezzem Ellened!*” (Zsolt.119,11). Ez az, amire mindannyian fel vagyunk szólítva: „*Vegyél csak oktatást az Ő szájából, és véssed szívedbe az Ő beszédeit!*” (Jób 22,22). Különösképpen a parancsokat, figyelmeztetéseket, buzdításokat fontos, hogy magunkévá tegyük, és nagyra becsüljük; tanuljuk meg azokat, elmélkedjünk és imádkozzunk felettük, s vigyük át a gyakorlatba. Egyetlen hatékony mód arra nézve, hogy egy földterületet megőrizzünk attól, hogy a gyom ne verje fel: az, ha jó magot vetünk bele: „*A rosszat jóval győzd meg*!” (Róm12,21). **Minél „gazdagabban” lakozik Krisztus beszéde bennünk (Kol.3,16), annál kevesebb lesz a bűn ható-ereje szívünkben és életünkben.**

Nem elegendő pusztán elismerni az Írások hitelességét, szükséges azokat szívünk mélyébe rejteni. Kibeszélhetetlenül komoly az a megjegyzés, ahogyan a Szent Szellem rámutat a hittől való elpártolás gyökerére, „*mivelhogy nem fogadták be az igazságnak szeretetét*” (2Thes.2,10). „**Ha csak beszédünk és gondolatunk tárgyát képezi, hamar elmúlik. A magot, mely csak a föld felszínén van, az égi madarak felkapdossák**. Azért rejtsd azt mélyen magadba; hadd jusson a fülből az elmébe, az elméből a szívbe; szívódjék fel egyre inkább egész lényedbe. Csakis amikor korlátlan uralmat nyer a szívben, akkor fogadjuk azt az iránta való szeretetből; - mikor drágább lett számunkra legédesebb kívánságunknál is, amikor eggyé válunk azzal.”

Semmi sem őrizhet meg minket a világ fertőzésétől, semmi sem szabadíthat meg a Sátán kísértéseitől, és semmi sem oltalmazhat meg oly hatékonyan a bűnnel szemben, mint Isten befogadott igéje, mit iránta való szeretetből a szívűnkbe rejtettünk, „*Istennek törvénye van szívében, lépései nem ingadoznak*” (Zsolt.37,31). Mindaddig, míg az igazság hatékonyan munkálkodik bennünk, felindítva lelkiismeretünket, és valóban szeretjük azt, meg vagyunk védve az eleséstől. Amikor József kísértve volt Potifár felesége által, ezt mondta: „*Hogyan követhetném el ezt a nagy gonoszságot, és vétkezhetném az Isten ellen!?*” (1Móz 39,9). Az Ige ott volt a szívében, ezért volt ereje uralkodni testi vágyai fölött. Kimondhatatlan szentség ez, Istennek hatalmas ereje, ki képes akár megmenteni, akár elpusztítani. **Senki sem tudja közülünk, mikor fog kísértésbe esni. Ezért szükséges felkészülni ellene.** „*Ki veszi ezeket közületek fülébe, aki figyelne és hallgatna ezután?!*” (És.42,23). Igen, nekünk fel kell készülnünk a jövőre, s meg kell erősítsük magunkat a bűnnel szemben, azáltal, hogy szívünkbe gyűjtjük az Igét az elkövetkező szükséghelyzetekre nézve.

**7. Egy személy akkor nyer szellemi hasznot az Igéből, amikor azt eredményezi benne, hogy a bűn ellentétét cselekedje**. „*A bűn pedig a törvénytelenség*” (1Ján.3,4). Isten azt mondja: „Ezt tedd”, a bűn ezt feleli „Nem akarom”; Isten így szól „Ezt ne tedd”, a bűn erre ezt mondja „Ezt teszem”. Ekképpen, **a bűn lázadás Isten ellen, tudatos ellenszegülés, a magam útjai szerint való járás** (És.53,6). Tehát a bűn egyfajta anarchia a lelki birodalomban, s joggal hasonlítható vörös zászló lengetéséhez Isten szeme előtt. Mármost **az Isten ellen való bűnözés ellentéte a neki való engedelmesség**. Miként a törvénytelenség ellentéte a törvény iránt való alárendeltség. Ekképpen **a bűn ellentétét gyakorolni azt jelenti, hogy az engedelmesség ösvényét járjuk.** Ez egy másik fő ok, amelyért az Írások adattak nekünk: hogy megismertesse velünk azt az ösvényt, mely kedves Isten előtt. Hasznosak az Írások nemcsak az intésre, s a megjobbításra, hanem „*az igazságban való nevelésre*” is.

Íme, **itt egy másik lényeges alapszabály, mely által gyakorta meg kell vizsgálnunk magunkat. Gondolataim az Ige alapján születnek-e, s szívem az Ige által van-e kormányozva, s minden utam az Isten Igéje által van-e szabályozva?**

Ez az, amit az Úr követel tőlünk: „*Az igének pedig megtartói legyetek, ne csupán hallgatói, megcsalva magatokat*” (Jak.1,22). Ez az a mód, ahogy hálánkat és szeretetünket Krisztus iránt ki kell fejeznünk: „*Ha engem szerettek, az én parancsolataimat megtartsátok*” (Ján14,15). Ehhez isteni segélynyújtásra van szükség. „*Vezérelj a te parancsolataidnak útján*”, könyörgött Dávid (Zsolt. 119,35). „**Nem csak világosságra van szükségünk, hogy megismerjük utunkat, hanem szívre is, hogy járhassunk azon. Az irányítás szükséges elménk vaksága miatt; és szükségünk van a kegyelemnek hatékony ösztönzésére szívünk erőtlensége miatt.** Feladatunk teljesítéséhez nem elégséges az igazság előírásainak puszta ismerete, hacsak nem öleljük azokat magunkhoz, s nem követjük azokat teljes szívvel” (Manton). Jegyezd meg, hogy „*az Ő parancsolatainak ösvénye*”: nem egy magunk-választott útirány, hanem Isten által pontosan meghatározott ösvény; nem egy „országút”, hanem egy magányos „ösvény”.

**Vizsgáljuk meg magunkat becsületesen és alapos igyekezettel mintegy Isten jelenlétében, e felsorolt hét ismérv által**. Alázatosabbá tesz-e az Ige tanulmányozása téged, vagy büszkébbé - felfuvalkodottá arra az ismeretre nézve, melyre szert tettél? Azt eredményezi-e benned, hogy többre értékeld magad embertársaidnál, vagy pedig oda vezet, hogy még alázatosabb helyet foglalj el Isten előtt? Létrehoz-e benned egy mélyebb utálatot és gyűlöletet önmagaddal szemben, vagy még önelégültebbé tesz téged? Azt eredményezi-e azoknál, akik között élsz, vagy akiknek talán prédikálsz, hogy így szóljanak: „Kívánom azt a bibliaismeretet, mellyel te bírsz”, vagy pedig ilyen imádságot fakaszt: „Uram, add nekem azt a hitet, kegyelmet, azt a szentséget, melyet adtál barátomnak vagy tanítómnak? „*Ezekről gondoskodjál, ezeken légy, hogy előhaladásod nyilvánvaló legyen mindenek előtt*” (1Tim.4,15). Ámen